钦定古今图书集成/理学汇编/学行典/第083卷 > 易经 > 《乾卦》
## 钦定古今图书集成/理学汇编/学行典/第083卷 > 易经 > 《乾卦》

九二曰：“见龙在田，利见大人。”何谓也？子曰：“龙德而正
中者也。庸言之信，庸行之谨，闲邪存其诚，善世而不
伐，德博而化。”

〈大全〉程子曰：“闲邪则诚自存。如人有室，垣墙不修，不能防寇，寇从东来，逐之则复有自西入逐得一人，一人复至。不如修其垣墙，则寇自不至，故欲闲邪也。”　西溪李氏曰：“天理人欲不两存，苟闲得一分人欲，便存得一分天理。”又曰：“圣人之学，正心诚意，便是治国平天下底事。信谨之始，便要善世不伐，德博而化，盖君德权”舆于此矣。

九三曰：“君子终日乾乾，夕惕若，厉，无咎。”何谓也？子曰：
“君子进德修业，忠信，所以进德也；修辞立其诚，所以
居业也。知至至之，可与几也；知终终之，可与存义也。
是故居上位而不骄，在下位而不忧。故乾乾，因其时
而惕，虽危无咎矣。”

〈本义〉“忠信主于心”者，无一念之不诚也；“修辞见于事”者，无一言之不实也。虽有忠信之心，然非修辞立诚，则无以居之。“知至至之”，进德之事；“知终终之”，居业之事。所以“终日乾乾而夕犹惕若”者，以此故也。

又

君子学以聚之，问以辨之，宽以居之，仁以行之。《易》曰：
“见龙在田，利见大人”，君德也。

〈大全〉进斋徐氏曰：“德者，人所得于天之理，虽我之所固有，然亦未尝不散在事事物物之闲。苟不务学，则无以会聚众理，而有诸己也。学而弗问，亦无以辨别众理，使之条件不紊，而精粗本末或不知所择也。学聚矣，问辨矣，必有涵养宽裕之意，自莫匪从容中道之妙。故横渠张子云：‘心大则百物皆通，心小则百物皆病。‘必宽以居之’’”，则吾之所以学聚问辨者，常见其与心为一矣。然仁者心之全德，生生而不穷也。德至于仁，与天同运，无一息闲断，则吾之所居者，固非徒大而无实，亦非固守而不化者也。此“仁以行之”，乃学问之极功，君子之成德也。

又

夫“大人”者，与天地合其德，与日月合其明，与四时合
其序，与鬼神合其吉凶。“先天而天弗违，后天而奉天
时。”天且弗违，而况于人乎？况于鬼神乎？

〈大全〉童溪王氏曰：“先天而天弗违，时之未至，我则先乎天而为之，而天自不能违乎我；‘后天而奉天时，时之既至，我则后乎天而奉之，而我亦不能违乎天。盖大人即天也，天即大人也’。”　云峰胡氏曰：“‘与天地合其德’以下，是释大人之德，乃学聚问辨之极功也。”